送李制屬入蜀
作者：董嗣杲
朝代：宋

paragraphs: 君從甬水來，我棄西湖走。
共入九江城，又客富池久。
相照道義心，不數膠漆友。
所嗟跡漂萍，每爲世味誘。
云何忽舍我，倉卒舉别酒。
風霜七千里，勇往膽如斗。
遡流幾換舟，大緊上峽口。
誰謂此程迂，機會諒非偶。
功名快着力，豈暇殢株守。
西陲江山程，大閫人物藪。
不日膽略舒，金印落吾手。
此别不勝難，臨别忍回首。
繼此旅中交，如君不復有。
大笑憑江樓，折贈江頭柳。